ประชาชนเข้าร่วมงานออกร้านคณะภริยาทูต ครั้งที่ 56 ชมและเลือกซื้อสินค้ายอดนิยมของแต่ละประเทศ
งานออกร้านคณะภริยาทูต ครั้งที่ 56 ภายใต้งาน Shop &amp; Share ที่ชั้น 5 สยามพารากอน จัดขึ้นระหว่างวันที่ 25-28 กุมภาพันธ์นี้ จัดขึ้นโดยสภากาชาดไทย ร่วมกับคณะภริยาทูตประจำประเทศไทย เพื่อส่งเสริมและสร้างสัมพันธภาพที่ดีให้เกิดขึ้นและเผยแพร่ภารกิจสภากาชาดไทย รวมไปถึงการจัดแสดงสินค้าและจำหน่ายผลิตภัณฑ์ของสถานทูตประเทศต่างๆ ร่วมออกร้านกว่า 50 ประเทศ 176 บูธ โดยไฮไลท์ของแต่ละบูธ สถานทูตประเทศต่างๆ คัดสรรผู้นำเข้าผลิตภัณฑ์พื้นเมืองและสินค้ายอดนิยมของแต่ละประเทศมาออกร้านจำหน่ายสินค้า อาทิ อาหาร สินค้าอุปโภคบริโภค เสื้อผ้า เครื่องประดับ ของตกแต่งบ้าน เป็นต้นนอกจากนี้ ทางสภากาชาดไทย ได้รับพระราชทานพระราชานุญาตภาพวาดฝีพระหัตถ์จากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี อุปนายิกาผู้อำนวยการสภากาชาดไทย นำมาจัดทำในรูปแบบของสติกเกอร์ไลน์ ชุด แชทได้บุญ แชร์ได้กุศล โดยจะเปิดให้ประชาชนที่มาเที่ยวชมงานร่วมดาวน์โหลดในราคาชุดละ 35 บาท รายได้ทั้งหมด นำเข้าสมทบทุน โครงการเงินทุนฉุกเฉินเพื่อช่วยเหลือผู้ประสบภัยพิบัติสภากาชาดไทย ทำให้บรรยากาศวันแรกมีประชาชนสนใจเข้าร่วมงานและเลือกซื้อสินค้ากันอย่างคึกคัก สำหรับประชาชนกำลังมองหาที่ช้อปสินค้าที่หลากหลาย และมาจากต่างประเทศ สามารถมางานเดียวมีสินค้าครบครัน โดยประชาชนสามารถมาได้จนถึงวันที่ 28 กุมภาพันธ์นี้ ระหว่างเวลา 10.00 น.-20.00 น.ที่รอยัล พารากอน ฮอลล์ ชั้น 5 สยามพารากอน โดยประชาชนสามารถจองลงทะเบียนเข้างานล่วงหน้า หรือซื้อบัตรหน้างานได้ในราคา 50 บาท ซึ่งเงินดังกล่าวจะนำไปสมทบทุนสภากาชาดไทย